Grunnet økonomiske problemer forlot familien Løvenskiold i 1828 Telemark for å bosette seg på Kulhus i nærheten av Lyngby på Sjælland. Interessen for musikk og sønnens studier brakte ekteparet i kontakt med flere av samtidens musikalske frontfigurer. Frederikke fortsatte med å komponere til særlige anledninger, som f.eks. til kongelige jakter og fødselsdager, og hennes musikk ble også fremført av Livgardens Musikkorps. Etter ektemannens død flyttet hun inn i samme eiendom som sin sønn, i Bredegade på Frederiksberg. Som eldre dame fikk hun også oppført musikk i Tivoli. Frederikke var likevel som komponist ikke egentlig berømt i samtiden; hennes noter sirkulerte primært innenfor kongelige og private kretser. Frederikke Løvenskiold døde 91 år gammel og ble begravet på familiegravstedet ved Nørre Jernløse kirke ved Løvenborg.